ЩIэблэм я къэкIуэнум толажьэ
ЩIэблэ узыншэ диIэным толажьэ Псыгуэнсу къуажэм дэт спорт IуэхущIапIэм и гъэсакIуэхэр.
БоксымкIэ тренер Къудей Токъан дызэрыщигъэгъуэзамкIэ, къуажэ щIалэгъуалэм гъэсэныгъэ тэмэм ябгъэдэлъхьэнымрэ абыхэм я узыншагъэр егъэфIэкIуэнымрэщ я къалэн нэхъыщхьэр. Сабийхэм я гъэмахуэ зыгъэпсэхугъуэр купщIафIэу ирагъэкIуэкIыным тренерхэм я зэфIэкI псори ирахьэлIащ.
ЦIыкIухэр иджыпсту нэхъ дэзыхьэхыр боксымрэ бэнэкIэ хуитымрэщ. Махуэ хэхакIэ ахэр IуэхущIапIэм къокIуалIэ. Спорт дерсхэм къадэкIуэу, дэ абыхэм хьэл-щэн дахэ яхэтлъхьэным, мыхъумыщIагъэм щытхъумэным дыхущIокъу, — жеIэ гъэсакIуэм.
Сабийхэм гуп гупу гуэшауэ ядолажьэ. Спорт IуэхущIапIэр зыхуеину псомкIи тэмэму къызэгъэпэщащи, абы сабийхэми тренерхэми я зэфIэкIым хегъахъуэ. Къудейм къызэрыхигъэщамкIэ, гъэ еджэгъуэщIэм и япэ махуэхэм щыщIэдзауэ къахэхъунущ сабийхэм я бжыгъэм. ГъэсакIуэхэм я мурадщ зэфIэкI къэзыгъэлъагъуэ ныбжьыщIэхэр ди республикэм и къуршылъэ щIыпIэхэм Олимп джэгухэм щыхуагъэхьэзыру щыIэ спорт хэщIапIэхэм яшэурэ, абыхэм щрагъэкIуэкI Iуэхухэм щагъэгъуэзэну. Абы Iэмал къаритынущ езыхэм я зэфIэкI здынэсыр ягъэунэхунуи.
Шэрэдж Дисэ.
